
VENDIM

Nr. 250, datë 24.4.2019
PËR  KALIMIN NË PRONËSI, NGA ALBPETROL SHA, PATOS, TE BASHKIA PATOS, TË PASURISË 3561, ZONA KADASTRALE 1567, DHE PËR NJË NDRYSHIM NË VENDIMET E KËSHILLIT TË MINISTRAVE NR. 219, DATË 16.4.2004, DHE NR. 443, DATË 15.6.2016
Në mbështetje të nenit 100 të Kushtetutës, të neneve 13 e 15, shkronja “c”, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të nenit 3, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e ministrit të Brendshëm, Këshilli i Ministrave 

VENDOSI:
1. Kalimin në pronësi, nga Albpetrol sh.a., Patos, te Bashkia Patos, të pasurisë 3561, zona kadastrale 1567, për realizimin e funksioneve dhe shërbimeve me interes vendor, me numër rendor 23, sipas formularit të inventarizimit dhe kartelës së pasurisë, që i bashkëlidhen këtij vendimi dhe janë pjesë përbërëse e tij.
2. Prona e përcaktuar në pikën 1, të këtij vendimi, hiqet nga lista e inventarit të pronave të paluajtshme shtetërore, që i bashkëlidhet vendimit nr.219, datë 16.4.2004, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Albpetrol sh.a.”, dhe i shtohet listës së inventarit të pronave të paluajtshme publike shtetërore, që i bashkëlidhet vendimit nr.443, datë 15.6.2016, të Këshillit të Ministrave, “Për miratimin e listës përfundimtare të pronave të paluajtshme publike shtetërore, që transferohen në pronësi ose në përdorim të Bashkisë Patos, të Qarkut të Fierit, për njësinë administrative Patos”.
3. Ngarkohen Ministria e Brendshme, Ministria e Infrastrukturës dhe Energjisë, Albpetrol sh.a., Bashkia Patos dhe Agjencia Shtetërore e Kadastrës (Zyra e Regjistrimit të Pasurive të Paluajtshme) për ndjekjen dhe zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

